No podeve lâ piês. L’Udin cuintri dal Verone nol piert dome la partide ma ancje chê usance che di un pôcs di agns incà lu viodeve scomençâ ben la anade e al mostre di jessi ancjemò plen di problemis di gjambis, di cjâf e di cûr, cun ‘desaparecidos’ tal cjamp e declarazions ultimativis ae fin de partide.
La scuadre furlane e conferme ancje la tindince di chest an di no rivâ a vinci dôs partidis une daûr di chê altre, e manten une ande schizofreniche, cun delusions grandis e sperancis di resurezion tradidis daurman, e e torne a lâ indaûr in classifiche, ancje se – par fortune e par vie che a son formazions ancjemò piês – no cussì indaûr.
Si spietavisi dute une altre partide, par plui resons: daûr de prove di cûr che la scuadre e veve fat cuintri dal Livorno; parcè che a jerin i precedents positîfs de prime partide dal an; par vie che la scuadre di Mandorlini, cemût che e mostre la sô posizion in classifiche, e je une scuadre biele che e zuie ben e par solit l’Udin di chest an al à mostrât la muse miôr cuintri dai aversaris plui fuarts.
Si pensave che l’unic fastidi de partide al fos chel de sô definizion ‘a media unificâts’ di «derby triveneto» (triveneto? Ma il Friûl al è Friûl e nol è ni veneto, ni triveneto, ni pentaveneto!!!!!!!!),
ma dongje di cheste overdose ‘trivenetiste’ al è stât ancjemò alc altri di negatîf.
L’Udin al vierç la gare cuntune cierte autorevolece, ma il Verone al somee in stât di jessi plui pericolôs. Cun di plui a chei dal Hellas la difese blancje e nere e rive ancje a dâur une biele man. Al è ce che al sucêt dopo siet minûts cuntune bale gjestide mâl de bande di Basta che Martinho le stramude intun passaç par Toni che al met Brkič ko: un a zero.
L’Udin al reagjìs, ma Rafael al mostre di jessi intune zornade miôr di chê dal so coleghe dal Udin suntune conclusion di Nico Lopez e une biele zirade di Di Natale si distude plui innà de puarte dal Verone. I veronês a tegnin bot cence masse fastidis, la scuadre furlane no rive a cumbinâ sot puarte e Toni, forsit in fûr zûc, al segne il doi a zero. Il prin timp al regale ancjemò il gol di Pereyra, che al mostre che l’Udin al esist, un rigôr une vore probabil pai furlans dineât de bande dal arbitri e la espulsion di Guidolin.
La seconde frazion e mostre un Udin che al volarès dreçâ la partide ma che nol rive a fâlu. Di Natale, in cundizions (dome un pôc) miôr che timp indaûr, al prove a fâ alc, ma al è masse pôc. Alc di plui si lu viôt dopo de jentrade in cjamp di Bruno Fernandes, il miôr dai blancs e neris che al cjape ancje un pâ, ma nol è avonde. Cussì il Verone, che no si scompon indaûr, cundut dai atacs di Di Natale, Gabriel Silva, Maicosuel e Bruno Fernandes, no si dismentee di zuiâ ancje indenant e al rive a segnâ un tierç gol cun Iturbe, che al profite di un erôr di Danilo.
In struc, pal Udin, une altre partide segnade di limits tecnics, tatics e carateriâi de scuadre interie e dai singui zuiadôrs, tra dificoltâts in atac, distrazions in difese, pocje costance e scjarse determinazion.
In spiete di un mudament positîf, vêr e decîs. Rivaraial?
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn